同葉內翰遊南峰竊觀壬辰舊題詩謹次嚴韻
作者：程俱
朝代：宋

paragraphs: 道林彌天辯，妙譽傾斗南。
山陰有餘賞，禹穴或已探。
晚歲折筇杖，兹焉寄伽藍。
呼鷹閱神駿，對客手自談。
却顧夸奪子，心兵戰方酣。
當時蹇驢輩，蹴踏豈所堪。
斯人不可見，荒徑昔已諳。
青鞋踏松月，幽燈照禪龕。
爾來十五年，身世猶朝三。
羈游了無蒂，飛蓬轉毗嵐。
愧此石窟人，堅持證那含。
如公世所挽，明堂要樟柟。
徘徊弭玉節，聊酌需泉甘。
老乃澗底松，霜枝鬰毿毿。
尚有蠧書癖，囊中密如蠶。
中年錮泉石，此外無餘耽。
從公恣幽討，形疲意猶貪。
安得五畝園，旁營二空庵。
心游萬物表，曠若巨海涵。
恨無買山具，撫境思髯參。